OBH 864/1998.
Az állampolgári jogok országgyűlési biztosa általános helyettesének jelentése
Ügyintéző: Táncos Mihályné

Az eljárás megindítása

Panaszos a Fővárosi és Pest megyei Egészségbiztosítási Pénztár által küldött fizetési felszólítás miatt emel kifogást. Beadványában sérelmezi; annak ellenére, hogy vállalkozásának 1997. január 8-ai megszűnését valamint munkaviszonyára vonatkozó igazolást időben bejelentette, mégis felszólításokat kap, nem törlik a nyilvántartásból.

Az eljárás megindítása a beadványhoz csatolt dokumentumok alapján történt.

Az ügyben az érintett szerv vezetőjétől tájékoztatást kértem.

A megállapított tényállás

Panaszos 1994. február 21-től 1997. január 8-ig rendelkezett egyéni vállalkozói engedéllyel. Tevékenységét 1996. szeptember 30-ig főfoglalkozásban, 1996. október 1-jétől munkaviszony fenntartása mellett végezte. A munkaviszonyáról szóló igazolást, valamint a vállalkozás megszűnésének tényét időben bejelentette, ennek ellenére a Pénztár 1998. január 23-án tartozás megfizetésére szólította fel és nem törölte a nyilvántartásból.

Az ügy jogszabályi háttere

A vitatott időben hatályos társadalombiztosításról szóló 1975. évi II. törvény.

Az érintett alkotmányos jog

Az 1949. évi XX. törvény 2. § (1) bek. szerint:  "  A Magyar Köztársaság független, demokratikus jogállam. "

Az 1949. évi XX. törvény 70/E. §. (2) bekezdés: "A Magyar Köztársaság az ellátáshoz való jogot a társadalombiztosítás és szociális intézmények rendszerével valósítja meg."

A vizsgálat megállapításai

Panaszos a folyószámláját érintő bejelentési, adatszolgáltatási kötelezettségének határidőben eleget tett. Sajnálatosan a Pénztár a vállalkozói jogviszony módosítását a gépi nyilvántartásában nem vezette keresztül, emiatt a számlát a vállalkozás megszűnéséig - 1997. január 8-ig - a főfoglalkozású vállalkozókra előírt, magasabb összegű járulékkal terhelték, ebből adódott a tévesen kiküldött tartozási értesítés.  A Pénztár a korrekciót végrehajtotta, de jelzésük szerint az ügy végleges rendezése érdekében szükséges egy folyamatos munkaviszony igazolás, melyet az 1998. április 8-ai levelükben ügyfelüktől bekértek. Ennek benyújtása után panaszos folyószámlája rendeződik, azon tartozás nem lesz.

A Fővárosi és Pest megyei Egészségbiztosítási Pénztár eljárása a jogbiztonsággal összefüggésben alkotmányos visszásságot idézett elő azzal, hogy nyilvántartását időben nem módosította, és így ügyfelét tartozás megfizetésére szólította fel. Mivel a sérelem orvoslása folyamatban van, ezért ajánlást az ügyben nem teszek.

Az állampolgári jogok országgyűlési biztosáról szóló 1993. évi LIX. törvény 19. §. (1) bekezdése alapján erről a panaszost e jelentés megküldésével értesítem.

Budapest, 1998. július 17.

dr.Polt  Péter